Citroën Acadiane

Το Citroën Acadiane ήταν ένα μικρό επαγγελματικό αυτοκίνητο τύπου «ελαφρύ βαν» (light van) που παρήχθη από τη γαλλική αυτοκινητοβιομηχανία Citroën, από τον Μάρτιο του 1978 έως τον Ιούλιο του 1987, αν και ένας μικρός αριθμός αντιτύπων προ-παραγωγής είχε αρχίσει να κατασκευάζεται από τον Ιούλιο του 1977. Όπως και με το Fourgonette, στην Ισπανία και στη Βραζιλία η παραγωγή του συνεχίστηκε περαιτέρω, και τελικώς έληξε το 2006.

 Χαρακτηριστικά 

Βασίστηκε στο Citroën Dyane, το οποίο ήταν μία πληρέστερη και ακριβότερη εκδοχή του Citroën 2CV και, επιπλέον, με λίγο πιο σύγχρονη αισθητική. Ως αποτέλεσμα, το τεχνολογικό υπόβαθρο του Acadiane ήταν κοινό με αυτό του 2CV, με εμφανέστερες ομοιότητες τον κινητήρα (ο γνωστός αερόψυκτος, επίπεδος 2-κύλινδρος 4-χρονος βενζινοκινητήρας, κυβισμού 602 cm³ της έκδοσης 2CV6) και το κιβώτιο ταχυτήτων, το γνωστό 4-τάχυτο χειροκίνητο, με την 1-η επίσης ασυγχρόνιστη, αν και η επιλογή των άλλων σχέσεων ήταν εύκολη έως διασκεδαστική.

Παρά τον μικρό κυβισμό του πάντως, μπορούσε να κυκλοφορεί σε ρυθμούς ταχύτητας παράλληλους με την συνήθη κυκλοφορία, καθώς ακόμα και με την 3-η στο κιβώτιο μπορούσε να φτάσει έως και τα 80 km/h (με το μέγιστο όριο των στροφών στην 3-η στα 90 km/h, όπως φαίνεται και στο διπλανό ταχύμετρο), ενώ η τελική του ταχύτητα έφτανε τα 100 km/h, αν και παραδόξως διέθετε ένα παραπλανητικό ταχύμετρο που έδειχνε ως μέγιστη ένδειξη τα 150 km/h. Η κορυφαία σχέση, δηλαδή η 4-η, αναφερόταν συνήθως ως «overdrive», κάτι που συνέβαινε από τις πρώτες μέρες του 2CV, αλλά η περαιτέρω επιτάχυνση με 4-η στο κιβώτιο ήταν ελάχιστη. Το Adadiane προήλθε από το εργοστάσιο με ελαστικά Michelin 135x15, δηλαδή 10 χιλιοστά φαρδύτερα από αυτά που τοποθετήθηκαν στα 2CV και Dyane.

Η ονομασία του μοντέλου προήλθε από τον συνδυασμό των αρχικών AK, που είχε τότε σε χρήση η Citroën για τα επαγγελματικά της οχήματα (όπως συνέβη και στον προκάτοχο Citroën 2CV AK400), και μεταξύ αυτών του Dyane, στο οποίο και βασίστηκε, και επομένως από την προφορά του «AK Dyane» δημιουργήθηκε το ομόηχο όνομα «Acadiane».

 Εκδόσεις 

Κυκλοφόρησε στις εξής εκδόσεις:

 Commercial - επαγγελματική 2-θέσια και
 Mixte - με συρόμενα πίσω παράθυρα και αφαιρούμενο πίσω ενιαίο κάθισμα.

 Διαφορές ανάλογα με τη χώρα 

Στα περισσότερα κράτη, το Acadiane προσφέρθηκε σε πέντε χρωματισμούς αμαξώματος: ανοιχτό μπεζ, μεσαίο μπεζ, γαλάζιο, μπλε και λευκό. Ειδικότερα στη Γερμανία, στο Βέλγιο και στην Ολλανδία, μπορούσε να παραγγελθεί επίσης και ως κίτρινο, πράσινο ή κόκκινο, όπως αυτό της προηγούμενης φωτογραφίας.

Ειδικότερα όμως στην Ισπανία και στην Πορτογαλία, το Acadiane κυκλοφόρησε ως Dyane 400, ενώ σημειωτέον ότι το μοντέλο δεν κατασκευάστηκε ποτέ σε δεξιοτίμονη έκδοση.

 Παραγωγή 
ΈτοςΠαραγωγή1977141197837.787197949.679198045.438198130.881198236.054198320.377198412.75619858.42919867.91519873.936

Συνολικά παρήχθησαν 253.393 αντίτυπα σειράς Acadiane στα 10 έτη παραγωγής του.Annual Production of Citroën 2CV and 2CV-based Vehicles

 Αντικατάσταση του Acadiane 

Το Acadiane αντικαταστάθηκε επίσημα από το πολύ πιο σύγχρονο αισθητικά Citroën C15, το οποίο είχε κυκλοφορήσει στην αγορά ήδη από τον Οκτώβριο του 1984 και βασιζόταν στο αυτοκίνητο πόλης Citroën Visa.

Ελάχιστα από τα γαλλικής παραγωγής Acadiane έχουν απομείνει σήμερα, καθώς είχαν τάση να εμφανίζουν σκουριά σε σύντομο χρονικό διάστημα.

 Αναφορές 

 Εξωτερικοί σύνδεσμοι 

 Πλήρες αφιέρωμα στο Citroën Acadiane από το Citroënët (στα αγγλικά)

Acadiane
Κατηγορία:Επαγγελματικά αυτοκίνητα
Κατηγορία:Γαλλικά αυτοκίνητα